ทรูวิชั่นส์เพิ่มอีก 8 ช่อง หวังรายได้ 5%
โพสต์ทูเดย์ - ทรูวิชั่นส์ ผุดอีก 8 ช่อง รับโฆษณาปีนี้ ตั้งราคาขาย 3-3.5 หมื่นบาทต่อนาที หวังรายได้ 5%
11 ม.ค. 2553

โพสต์ทูเดย์ - ทรูวิชั่นส์ ผุดอีก 8 ช่อง รับโฆษณาปีนี้ ตั้งราคาขาย 3-3.5 หมื่นบาทต่อนาที หวังรายได้ 5%
นายธิติฎฐ์ นันทพัฒน์สิริ กรรมการผู้จัดการ บริษัท ทรูวิชั่นส์ กล่าวว่า ปีนี้ทรูวิชั่นส์ จะเพิ่มช่องรายการใหม่อีกจำนวน 8 ช่อง โดยเป็นช่องรายการของ อสมท. 3 ช่อง และเป็นช่องใหม่ของทรูวิชั่นส์ 5 ช่อง ส่วนจะเป็นช่องรายการประเภทใดนั้น อยู่ระหว่างการวางแผน อาจจะเป็นการซื้อรายการ, ร่วมผลิต หรือให้ผู้ผลิตรายการเข้ามาเช่าช่องรายการ ซึ่งขณะนี้มีคนสนใจเข้ามาร่วมผลิตจำนวนมาก ปัจจุบัน ช่องรายการของทรูวิชั่นส์ที่ผลิตเองมีจำนวน 25 ช่องรายการ และทุกช่องสามารถมีโฆษณาได้ ขึ้นอยู่กับเป็นโฆษณาประเภทใด ขณะนี้บริษัทฯอยู่ระหว่างการจัดเรียงช่องใหม่ รวมถึงการจัดแพคเกจการโฆษณาให้สอดคล้องกับความต้องการของเจ้าของสินค้าและกลุ่มเป้าหมาย โดยตั้งราคาขายโฆษณานาที 3-3.5 หมื่นบาทต่อนาที ซึ่งเป็นอัตราที่ต่ำกว่าฟรีทีวีถึง 10 เท่า "การขายโฆษณาของเราจะไม่ส่งผลกระทบต่อฟรีทีวี เพราะเรามีกลุ่มลูกค้าชัดเจน แบ่งตามประเภทของรายการ และเป็นราคาที่ถูกกว่า ขณะที่ทีวีดาวเทียม ก็เป็นอีกตลาดหนึ่งที่ใช้ระบบฟรี ทู แอร์ ส่วนทรูวิชั่นส์ รายได้หลักยังมาจากการเก็บค่าสมาชิก" นายธิติฎฐ์กล่าว
สำหรับรายได้จากค่าโฆษณาในปีนี้ คาดว่าจะเป็นสัดส่วนประมาณ 5% ของรายได้รวม ขณะที่รายได้หลักมาจากการเรียกเก็บค่าสมาชิก ซึ่งจำนวนสมาชิกของทรูวิชั่นส์ในปัจจุบันมีประมาณ 1.7 ล้านราย รวมระบบทรู ไลฟ์ ฟรีวิว ซึ่งมีประมาณ 1 ล้านราย 
 สำหรับความร่วมมือระหว่างกลุ่มฟีนิกซ์ ทีวีของประเทศจีน เบื้องต้นเป็นการแลกเปลี่ยนคอนเทนต์ระหว่างกัน โดยคอนเทนต์ของทรูวิชั่นส์จะไปออกอากาศในช่องฟีนิกซ์ของประเทศจีน ซึ่งที่ผ่านมาทรูวิชั่นส์ได้นำช่องฟีนิกซ์ อินโฟนิวส์ มาให้บริการทางช่องของทรูวิชั่นส์เมื่อปลายปี 2552 ที่ผ่านมา ร่วมทั้งจะมีการร่วมผลิตรายการ อาทิ สารคดี และนำออกอากาศไปยังประเทศต่าง ๆ ทั่วโลก